<classify> Waziri wa Nchi, Ofisi ya Waziri Mkuu anayeshughulikia Uwekezaji na Uwezeshaji, Dk Mary Nagu alitoa kauli hiyo juzi katika eneo la Kata ya Mkulazi, Wilaya ya Morogoro Vijijini mkoani Morogoro, wakati alipofanya ziara katika shamba la Mkulazi linalokadiriwa kuwa na ukubwa wa hekta 63 elfu.Alisema siku zote wawekezaji wanapenda maeneo ambayo yanafikika kwa wepesi ili waweze kufanya biashara kwa uhuru, hivyo ni wajibu wa Serikali kuiimarisha na kujenga mipya zaidi ili kuweka mazingira bora ya biashara nchini.Alisema shamba la Mkulazi ni kubwa na wawekezaji wapo tayari kuwekeza hasa katika kilimo cha miwa hivyo ni jukumu la kituo cha uwekezaji nchini kuiona changamoto hiyo ili waweze kuwasiliana na mamlaka husika katika kuboresha miundombinu ya barabara.Hii ni changamoto kubwa, naomba tushirikiane wote kwa pamoja ili tuweze kulifanyia kazi jambo hili kwa haraka na mafanikio, alisema waziri huyo.Alisisitiza kuwa nchi itaondokana na umasikini kwa kiasi kikubwa iwapo dhamira itaelekezwa kwenye uwekezaji wa kilimo hasa katika mashamba makubwa ya mazao mbalimbali kama sukari na mpunga.Awali akitoa maelezo kuhusu shamba hilo la Mkulazi, Mkurugenzi wa Huduma kutoka Kituo cha Uwekezaji Nchini TIC, Nakuala Senzia, alisema tayari wataalamu wameshafika na kupima shamba hilo na tayari limegawanywa kulingana na matumizi.Aliongeza kuwa kwa sasa wameshafanya mawasiliano na kambi ya Jeshi ya Ngerengere ili waweze kusaidia kusafisha eneo la shamba hilo liwe katika muonekano mzuri tofauti na ule wa sasa.Eneo la Mkulazi lililopo katika Wilaya ya Morogoro Vijijini ni eneo linalopitiwa na mito ya Ngerengere na Ruvu, na tayari baadhi ya wawekezaji walishafika na kujionea eneo hilo ambalo mazao kama miwa na mpunga yanatajwa kuwa yanaweza kustawi kwa wingi.  <topic>: UCHUMI 